Det varslede snefald er her til morgen afløst af regn, og det får det lette snefald til at smelte. Men på udsatte steder i hele regionen betyder det samtidigt, at de våde vejbaner fryser til is. Der kan derfor være pletvis glat, oplyser Vejdirektoratet. De glatte veje er flest i den sydlige del af regionen, og det nordlige Vendsyssel er stort set gået fri for sne. I løbet af natten har der kun været et enkelt trafikuheld, oplyser vagtchef Heine Hansen fra Nordjyllands Politi. Der var tale om et solo med lettere materiel skade.
Selvom temperaturen har sneget sig over frysepunktet, er vejene stadig kolde. Det giver glatte veje i hele regionen.